ROZHODNUTIE KOMISIE
z 5. novembra 2004
o prijatí plánu prideľovania prostriedkov členským štátom pre rok 2005, určených pre zásobovanie ľudí bez finančných prostriedkov potravinami z rezervných skladov
(oznámené pod číslom K(2004) 4356)
(2004/766/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa stanovujú všeobecné pravidlá dodávok potravín z intervenčných zásob organizáciám povereným ich rozdelením najodkázanejším osobám v spoločenstve (1), najmä na článok 6,
so zreteľom na nariadenie Rady (ES) č. 2799/98 z 15. decembra 1998 ustanovujúce poľnohospodárske menové dojednania pre euro (2), najmä na článok 3 odsek 2,
keďže:
(1)
V súlade s článkom 2 nariadenia Komisie (EHS) č. 3149/92 z 29. októbra 1992, ktorým sa stanovujú podrobné vykonávacie pravidlá dodávok potravín z intervenčných zásob v prospech najodkázanejších osôb v spoločenstve (3) Komisia musí prijať plán distribúcie, ktorý sa bude financovať z úverov pre rok 2005. Plán musí pre každý členský štát uplatňujúci túto pomoc stanoviť maximálne množstvo finančných prostriedkov, ktoré má k dispozícii pre realizovanie svojej časti plánu, ako aj množstvo každého druhu tovaru, ktoré sa má vybrať zo skladov spravovaných inštitúciami činnými v danej sfére.
(2)
Členské štáty, ktoré prejavili o túto akciu záujem, doručili v súlade s ustanoveniami článku 1 nariadenia (EHS) č. 3149/92 požadované informácie.
(3)
Pri rozdeľovaní finančných prostriedkov treba nevyhnutne vziať do úvahy skúsenosti a mieru, v akej členské štáty využili prostriedky, ktoré im boli priznané v priebehu predchádzajúcich rokov.
(4)
Za podmienok stanovených článkom 7 nariadenia (EHS) č. 3149/92 je možné v rámci Spoločenstva schváliť presuny tovaru, nevyhnutné pre uskutočnenie plánu.
(5)
Pri uskutočňovaní plánu treba za začiatok realizovania v zmysle článku 3 nariadenia (ES) č. 2799/98 považovať dátum začiatku spravovania verejných skladov.
(6)
Komisia pri príprave tohto plánu v súlade s ustanoveniami článku 2 odsekom 2 nariadenia (EHS) č. 3149/92 brala do úvahy názory dôležitých organizácií, oboznámených s problémami osôb bez finančných prostriedkov v rámci Spoločenstva.
(7)
Opatrenia prijaté v tomto rozhodnutí sú v súlade s názorom všetkých dotknutých výborov,
PRIJALA TOTO ROZHODNUTIE:
Článok 1
Zásobovanie potravinami určenými na distribúciu osobám bez finančných prostriedkov v rámci Spoločenstva na základe nariadenia (EHS) č. 3730/87 sa v roku 2005 bude realizovať v súlade s plánom distribúcie, uvedeným v prílohe I.
Článok 2
Povoľujú sa presuny v rámci Spoločenstva, uvedené v prílohe II.
Článok 3
Pri uskutočňovaní ročného plánu sa za počiatočný dátum v zmysle článku 3 nariadenia (ES) č. 2799/98 považuje 1. október 2004.
Článok 4
Toto nariadenie je adresované členským štátom.
V Bruseli 5. novembra 2004